 NA FARHIYA HUSSEIN WAFANYABIASHARA katika Kaunti ya Mombasa wanatumia manukato ya udi almaarufu ‘Oud’ kuvutia wateja kufika katika maduka yao kununua bidhaa au kutafuta huduma. Ukitembea katika mitaa ya jiji la Mombasa, unafurahishwa na harufu ya manukato inayohanikiza kutoka madukani. Harufu nzuri ya kupendeza iliyoachwa ikining’inia hewani ikiambatana na wingu la moshi ni matokeo ya mchanganyiko uliochomwa wa udi. Udi ni miongoni mwa aina za manukato yanayothaminiwa sana na wafanyabiashara Mombasa na Pwani kwa ujumla. Uchomaji huo wa uvumba ni jambo la kawaida katika kaya mbalimbali za Kiislamu, lakini wamiliki wa maduka jijini Mombasa wamekuwa na utamaduni wa kuuchoma kwenye chetezo kila asubuhi kwenye maduka yao kama njia ya kuvutia wateja zaidi wakibainisha kuwa hatua hiyo inawaingizia hela ya ziada. Bw Salim Abdallah ambaye ana maduka matatu Mombasa, anasema siku anapochoma udi hupata wateja karibia wanane hadi 10. Maduka yake yamejizolea umaarufu mkubwa katika vipodozi na nguo za wanaume katika jiji hilo la kitalii kwa zaidi ya miaka 15. Anauza kanzu (vazi la hadhi linalovaliwa na wanaume wa Kiislamu), kikoi (nguo ya ndani inayovaliwa ndani ya kanzu) na fimbo inayoashiria hadhi inayojulikana kwa jina la bakora. “Kila mteja anapopita wanashangaa kwa nini kuna wingu la moshi ndani ya duka, lakini wanapoingia ndani wanafurahia harufu nzuri,” anasimulia Bw Abdallah. Uchomaji wa uvumba ni jambo la kawaida miongoni mwa waumini wa dini ya Kiislamu na mara nyingi hufanywa siku ya Ijumaa nyumbani ili kupata harufu nzuri. Waumini wanatambua kwamba waliazima desturi hiyo kutoka kwa mataifa ya Kiarabu. Kulingana na Bw Abdallah, wateja wake kadhaa huishia kubadilisha mawazo mara tu wanapoingia dukani na hatimaye kununua chombo anachotumia kuchoma uvumba kinachojulikana kama chetezo. “Wakati mmoja, mteja alikuja kuulizia kuhusu Kanzu, lakini akanunua chombo hicho na bidhaa ya udi niliochoma siku hiyo,’ Bw Abdallah alisema. Katika duka hilo, udi huuzwa kulingana na harufu tofauti. “Kila mojawapo (viungo vya udi) huja na harufu tofauti kwa hivyo hutofautiana kwa bei pia. Ile ya bei rakisi huuzwa Sh1500,” anasema Bw Abdallah. Ya bei ghali huuzwa kati ya Sh20,000 na 25,000. Bw Abdallah amezoea kutumia na kuuza udi kutoka Oman na Ufalme wa Saudi Arabia. Hufanyaje kazi? Kwanza, tonge la makaa ya mawe huwekwa ndani ya chombo kinachofanana na glasi na kuwashwa, kisha manukato madogo meusi (udi) yaliyo katika hali ya unga hunyunyizwa juu ya makaa hayo na kutoa moshi. Moshi ni ule ambao una ‘harufu nzuri’. Mmiliki na mkurugenzi wa duka la Red Elegance, Bi Farhiya Alamoudy anabainisha kuwa chombo kinachotumika kwa ajili ya kuchoma udi ni cha kipekee, kilichotengenezwa mahususi kwa ajili ya kazi hiyo. “Huwezi kutumia chetezo cha kawaida kinachoweza kuchomeka na kuvunjika upesi. Hii ndiyo sababu lazima uwe na chetezo kile kinachohitajika,” alisema Bi Alamoudy. Kando na kuvutia wateja, wamiliki wa maduka wanavuna mamilioni kutokana na kuuza bidhaa udi. Hii ni pamoja na mafuta, manukato na marashi ya mwili miongoni mwa bidhaa nyingine. Aina za kisasa kutoka mataifa ya Uarabuni na Uturuki hupendelewa sana na wateja. “Kwa mwezi tunauza asilimia 60 ya bidhaa za udi. Manukato ya udi huuzwa kwa kati ya Sh300 hadi Sh8000,” anasema Bw Abdallah. Licha ya gharama kubwa za baadhi ya bidhaa, wateja wanaendelea kuongezeka kila siku. “Huwa natenga Sh20,000 kwa ajili ya manukato ya udi kila baada ya miezi mitatu,” anasema Jamila Ali, mkazi Mombasa Lakini uchomaji wa uvumba unakuja na changamoto zake pia. “Sio kila mtu anapenda wazo hilo. Wengine wanaweza kusema ninatumia nguvu za uchawi kwenye duka langu kuvutia wateja. Wakati ninachofanya ni kuyapa mazingira aina tofauti ya hisia,” anasimulia Bw Abdallah. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  